Source: http://maurikin.blogspot.fi/2016/03/
Timestamp: 2017-04-27 05:10:38+00:00

Document:
Makkerin blogi: maaliskuuta 2016
Kansanopetus Lappeenrannassa 150 vuotta. "Siiwolohwin" kansakoulu
Kutsu Lappeenrannan esikaupunkien kansakoulun perustamiskokoukseen.
Lappeenrannan Uutiset 10.11.1897
1800-luvun lopulla kaupungin ja varsinkin sen esikaupunkien nopea kasvu toi
mukanaan ongelmia lasten kasvatuksen ja koulutuksen järjestämisessä. Lasten
vanhemmat kävivät päivisin töissä, eikä pystyneet useinkaan järjestämään lasten
hoitoa poissaolonsa ajaksi. Lappeenrannan kaupungin kansakouluun ei otettu
Lappeen kunnan puolella esikaupungeissa asuneitten vanhempien lapsia.
Taikinamäellä sijainneeseen Lappeen kunnan omistamaan kansakouluun eivät kaikki
kouluikäiset lapset mahtuneet tilanahtauden vuoksi. Lisäksi suuri osa perheistä
oli edelleen kirjoilla jossakin muussa kunnassa, eikä vieraskuntalaisilla ollut
mitään mahdollisuutta päästä Lappeen ylikansoitettuun kansakouluun.
Kansakouluun pääsemisen esteeksi nousi monilla lapsilla myös puutteellinen
sisälukutaito. Kansakouluunhan pääsivät vain ne, jotka kouluun tullessaan
osasivat jo lukea. Niinpä esikaupunkien lapsista todettiin, että vetelehtivät
nämä valvomattomina ja hoitamattomina kaduilla ja kujilla monenlaisille
kiusauksille ja turmeleville vaikutuksille alttiina. Vuonna 1888
perustetussa Rouvasväenyhdistyksessä huolestuttiin näiden lasten kohtalosta ja
yhdistys toivoi viranomaisilta toimenpiteitä tilanteen parantamiseksi.[1] Kutsu varsinaiseen perustamiskokoukseen.
Itä-Suomen Sanomat 17.12.1897
Hankkeen vauhdittamiseksi kutsuttiin kaupungin kansakoulun
juhlasaliin 14.11.1897 yleinen kokous. Esikaupunkikoulun aloittamista
perusteltiin kokousta ennen laajalla artikkelilla Lappeenrannan Uutisissa
10.11.1897. Kokoukseen saapui väkeä noin 30 henkeä, mikä oli ilmeinen pettymys
järjestäjille. Paikalla oli esikaupunkien asukkaita, rouvasväenyhdistyksen
jäseniä ja joitakin kaupunkilaisia. Kokouksen puheenjohtajaksi valittiin
maisteri Carl Gustaf Swan, sihteeriksi Itä-Suomen sanomien toimittaja Kaarlo
Forsgren. Ensimmäisen puheenvuoron käytti kirkkoherra Gustav Nordström,
joka ilmoitti vastustavansa varsinaisen kansakoulun perustamista. Hän vetosi
valtiopäivillä valmisteltavana olevaan kansakoulujen piirijakoon sekä
esikaupunkiolojen uudelleen järjestämiseen, jotka toteutuessaan muuttaisivat
myös kouluoloja. Lisäksi suuri oppilasmäärä edellyttäisi kahden opettajan
palkkaamista ja suuren kouluhuoneiston hankkimista. Sen sijaan kirkkoherra
ilmoitti kannattavansa jonkin muunlaisen valmistavan koulun perustamista.
Kokous valitsi jatkoa suunnittelemaan toimikunnan, johon valitti kirkkoherra
Nordström, kanttori Isak Ketonen, puuseppä K.J. Holmberg, rouva Ellinor Ståhle
ja neiti J. Carling. Kirkkoherran kokouspuheenvuoroon sisältyi epäily siitä, löytyykö
koulua käymättömiä lapsia Ellinor Ståhlen arvioima määrä eli satakunta lasta.
Ståhle, jonka vastuulle rouvasväenyhdistyksessä kuuluivat pääosin
esikaupunkialueet, selvitti nihkeästä asenteesta voimaantuneena tämän jälkeen
koulupaikkaa vailla olevien määrän kiertämällä mökistä mökkiin. Tämän laskennan
tuloksena olikin entistä suurempi määrä eli 140 lasta.[2]
Siivolan koulun alkamiseen liittyviä uutisia.
Itä-Suomen Sanomat 11.1.1898
Esikaupunkikoulu, jota kutsuttiin myös Siivolan tai
Siivoloffin kansakouluksi, sai nopeasti lupauksia taloudellisesta avusta.
Kauppias Mikko Wolkoff ilmoitti lahjoittavansa koulua varteen 1000 neliösylin (3100 m²) maa-alueen ja myös
rahallista tukea luvattiin. Jonkinasteisena varaslähtönä kouluhankkeelle
käynnistettiin rouvasväenyhdistyksen toimesta sunnuntaikoulu joulukuun alussa.
Kouluun saapui noin 60 oppilasta. Marraskuun 10. päivä valittu toimikunta
kutsui 21.12.1897 kokouksen, jossa se aikoi esitellä ehdotustaan. Jostakin
syystä kokous pidettiin kuitenkin vasta 10.1.1898. Silloin koulun ylläpitämistä
varten perustettiin kannatusyhdistys, jonka jäsenet sitoutuivat tukemaan koulua
kolmen vuoden aika kolmella markalla tai 20 markan kertamaksulla. Tehdyn
selvityksen mukaan esikaupungeissa asui 98 koulua käymätöntä 6 – 12-vuotiasta
lasta. Heistä 59 oli lappeelaisia. Kokous päätti perustaa esikaupunkikoulun,
johon oppilaiksi otettaisiin kaikki riippumatta heidän kotikunnistaan. Koulu
oli tarkoitus rahoittaa lahjoituksilla ja Lappeenrannan sekä Lappeen
anniskeluvoittovaroilla. [3]
Tämän ns. Siivolan kansakoulu käynnisti toimintansa 24.1.1898. Oppilaita
ilmoittautui ensimmäisenä päivänä jo 55. Opettajaksi saatiin keväällä
Hämeenlinnan kiertokoulunopettajain koulusta valmistunut Hilja Massinen
Nastolasta. Helmikuun alussa oppilasmäärä oli jo lähes 80 ja niinpä koululle
tarvittiin toinen opettaja. Tehtävään valittiin neiti Selma Husari. Tammikuussa
1898 paikallisen säästöpankin isännistö lahjoitti koulua varten 1500 markkaa.
Huoneistokysymyskin ratkesi nopeasti, sillä levyseppä Aleksanteri Kumpulainen
tarjosi Pallossa rakentamastaan talosta ilmaiseksi koululle suuren huoneen,
jota käytettiin myös lestadiolaisten rukoushuoneena. Tarjous otettiin kiitollisuudella
vastaan, mutta toimikunta korosti vielä erikseen oman koulurakennuksen
hankkimisen tarpeellisuutta. Ensimmäisenä lukuvuonna 1898 – 1899 koulun menot
olivat 1534 markkaa.[4]
Vaikka esikaupunkikoulun tarpeellisuus ymmärrettiin ja se saatiin käynnistettyä
erittäin nopeasti, kohtasi koulu pian ylipääsemättömiksi muodostuneita
ongelmia. Lappeen kunta, jonka asukkaiden lapsia suurin osa koululaisista oli,
ei Itä-Suomen Sanomien mukaan pistänyt ”rikkaa ristiin” koulun hyväksi. Myös
yksityisten antamat lahjoitukset eivät olleet riittäviä. Koululaisilta
puuttuivat pöydät ja koulutarvikkeista oli huutava pula. Syksyllä 1898 kouluun
ilmoittautui noin 70 oppilasta. Siivolan koulun hyväksi pidettiin
ainakin yhdet iltamat. Näiden syksyllä 1899 pidettyjen iltamien tuotto jäi
kuitenkin varsin vaatimattomaksi.[5]
Vasemmalla peltiseppä Aleksanteri Kumpulaisen talo Pallossa ennen purkamistaan. Kuva: LKA. Ilmeisesti varojen puute ja
Lappeen kunnan toimettomuus veivät lopulta mahdollisuudet esikaupunkikoulun kehittämiseltä. Sen sijaan Lappeenrannan kaupunki tuki hanketta
anniskeluvoittovaroista. Koulun kannattajien kokous pidettiin vielä lokakuussa
1898, muta sen jälkeen paikalliset sanomalehdet vaikenevat niistä. Toiminta
jatkui ilmeisesti kirkollisena, paikallaan toimivana kiertokouluna ainakin
vuoteen 1902 saakka. Viimeinen uutinen Siivolan koulun alkamisesta löytyy
kirkollisista ilmoituksista syyskuussa kyseisenä vuonna. Lopullinen sinetti
Siivolan kansakoululle lyötiin lokakuussa 1905, kun kaupunginvaltuusto päätti
luovuttaa koulun jäljelle jääneet varat Rouvasväenyhdistykselle sen lastenkodin
hyväksi.[6]
Vaikka hanke pysyvän esikaupunkikansakoulun saamisesta hiipui, ei huutava pula
koulupaikoista poistunut. Syksyllä 1905 oltiin tilanteessa, jossa 150
kouluikäistä ei mahtunut Taikinamäen kouluun.[7]
[1] LU 13.11.1897. Vieläkin
kansakouluista esikaupunkeihin; Ståhle 1929, 13-14 ; Kansonen 2006, 12-13
[2] LU 10.11.1897. Kansakoulu
esikaupunkeihin; 13.11.1897. Vieläkin kansakoulusta esikaupunkeihin;
17.10.1897. Esikaupunkien kansakouluasia; I-SS 16.11.1897. Esikaupunkien
kansakouluasia; Ståhle 1929, 13-14 ; Kansonen 2006, 12-13. [3] LU 24.11.1897.
Esikaupunkien kansakouluasia; I-SS 3.12.1897. Sunnuntaikoulu on alkanut
Siiwolohwissa
[4] I-SS 25.1.1898. Siivolan
kansakoulu alkoi eilen; LU 2.2.1898. Siivolan
pienten lasten koulussa 80 oppilasta; 12.2.1898. Siivolan pientenlasten
kouluun; Castrén 1957, 572.
[5] I-SS 18.2.1898. Lappeenrannan
kuulumisia. Siivolan kansakoulu; 3.10.1899. Tili Siivolan esikaupungin
kansakoulun hyväksi pidetystä iltamasta. Yksittäisistä lahjoituksista ainoa
maininta on alkuvaiheen jälkeen kesäkuulta 1899, jolloin eversti von Haartman
lahjoitti koululle 200 markkaa. Ks. I-SS 10.6.1899.
[6] LU 15.10.1898. Siivolan
kansakoulun kannattajain kokous; I-SS 9.9.1902. Siivolan koulu avataan;
5.10.1905. Siivolan koululta jäänyt säästö; Castrén 1957, 572-573.
[7] I-SS 10.10.1905. Kouluolot
Kiviharjussa ja Siiwolohwissa; 19.10.1905. Vieläkin kouluoloista Kiviharjussa
ja Siiwolohwissa.
annniskeluvoittovarat,
Ellinor Ståhle,
Itä-Suomen Sanomat,
Rouvasväenyhdistys,
Siivoloff,
Sen sijaan oli lehdessä helmikuun alussa (10.2.) 1942 toinen Kivijärveen liittyvä kielteinen uutinen. Kivijärveläissyntyinen Turun vankilapastori Johannes Kunila oli menehtynyt neuvostoliittolaisen sotavangin puukottamana 9.2.1942. Kunila oli toiminut muun muassa vankilasaarnaajana Helsingin ja Turun lääninvankiloissa sekä merimiespastorina Saksassa. Papiksi hänet oli vihitty vuonna 1914 Savonlinnassa. Toimiessaan sisällissodan jälkeen Helsingin lääninvankilan pastorina Kunila laati 1410 nimeä käsittävän luettelon Helsingin vankileireillä kuolleista punavangeista. Kunila muutti 1920-luvulla Hampuriin, jossa hän työskenteli kymmenen vuoden ajan Merimieskirkon pappina. 1930-luvun lopulta alkaen hän oli Turussa vankilapappina. Atso Haapasen kirjassa "Viholliset keskellämme. Desantit Suomessa 1939 - 1944" kerrotaan sivuilla 127 - 129 vankilapastori Kunilan surmanneen desantin vaiheista. Surmaaja ei ollut venäläinen, kuten lehtiuutisessa väitetään, vaan virolainen. Heinäkuun 10.-11. päivien välisenä yönä 1941 käveli 18 desanttia heitä kuljettavaan puna-armeijan koneeseen, joka pudotti miehet itäiselle Uudellemaalle. Heidän joukossaan oli Viron Narvassa 7.8.1917 syntynyt kehruutehtaan työntekijä Meinard Johannes Kirs. Kirs pidätettiin melkein heti eli 12.7.1941 Ruotsinpyhtään Ruotsinkylässä ja sai 17.9.1941 kuolemantuomion. Hänet teloitettiin 14.2.1942. Kirs surmasi pastori Kunilan, 9.2.1942, kun tämä oli valmistamassa desanttia kohtamaan teloitustuomionsa.
Johannes Kunila,
vankilapastori. kansanedustaja,
Matkailulehdestä poimittua: Kuinka Koli joutui valtion haltuun
Arkistojeni aarteisiin kuuluu vanhoja vuosikertoja Matkailulehdestä. Kyseinen lehti ilmestyi vuosina 1912 - 1921. Lehden vanhimpien vuosikertojen ilmestymisestä on kulunut jo yli sata vuotta, joten mitkään tekijäsuojarajoitteet eivät niitä enää koske. Aikomukseni on julkaista lehdessä olleita Karjalaa koskevia kirjoituksia. Ensimmäisenä on julkaisuvuorossa P.W. Hannikaisen artkkeli Kuinka Koli joutui valtion haltuun, joka oli Matkailulehden elokuussa 1915 ilmestyneessä numerossa. Artikkeli löytyy täältä.
Aihehan on mitä ajankohtaisin. Lähettänyt
Suuren maailman "viettelykset" saavuttavat 1950-luvulla pikkukaupungin koulunuorison
"Amerikkalainen "hapatus" on saapunut Saimaan rannoille. Paikallisen vaatetusliike Ajan Nuorison farkkumainos. Mainostajana muusikko Kai Lind. Väiski-farkuista ja Vaaksa-yhtiöstä löytyy tietoa täältä
Lappeenrannan kouluissa alkoivat 1950-luvun lopulla näkyä lähinnä anglosaksisesta maailmasta saapuvat muotivirtaukset. Nämä heijastuivat käyttäytymisen
lisäksi oppilaiden musiikki- ja elokuvamaussa, pukeutumisessa ja hiusmuodissa. Huolestuminen nuorisosta keskustelutti kovasti myös Lappeenrannan kansakoulujen johtokuntaa.
Johtokunta piti tärkeänä kokoontua yhteiseen eri koulumuotojen neuvotteluun,
johon ”kutsuttaisiin vielä mahdollisesti kotien edustajatkin”. Tällöin
voitaisiin sopia yhdenmukaisista menettelytavoista varhaisnuorten ohjaamiseksi
"terveempiin tapoihin”. Suurimmaksi huoleksi nousivat Linnoituksen
kansalaiskoulun oppilaiden hiukset. Koulun johtaja esitti, että koulu maksaisi
oppilaiden hiusten ”siistimistyön”. Johtokunta katsoi asian kuitenkin kuuluvan
vanhemmille. Sen sijaan käännyttiin Kähertäjäliiton paikallisosaston puoleen ja
pyydettiin heidän edustajiaan antamaan ”ohjausta hiusten hoidossa”. Rouvat Anna-Liisa Pesonen (tytöille) ja Tyyne
Kaikkonen (pojille) kävivätkin antamasta tunnin hiustenhoito-ohjausta.
LKA. KJA. Ca:11, 17.4.1959, § 62; 20.10.1959, § 174; 12.11.1959, § 187.
P.s. Seuraavana vuonna kaupunkia ravisutti uusi huolenaihe; reikäenkeli
Kähertäjäliitto,
muotivirtaukset,
Norja olisi laskenut Länsivaltojen joukot Suomeen, jos Ruotsi olisi suostunut läpikulkuun
Ranskalaisten kaatuneiden sotilaiden muistomerkki Narvikin pohjoispuolella, Bjerkvikin taajamassa olevan kirkon vieressä. Kuvasin muistomerkin kesäkuussa 1992, jolloin huomasin tämä laajan sotilashautausmaan. Saksalaiset valtasivat aluksi Bjerkvikin ja Elvegårdsmoenin hyökättyään Norjaan 9.4.1940. Toukokuun 13. päivän vastaisena yönä ampuivat brittiläiset sotalaivat Bjerkvikin tuleen. Yhteensä 95 taloa paloi ja18 siviiliä kuoli. Myöhemmin samana päivänä hyökkäsivät muukalaislegioonan joukot Bjerkvikiin ja Elvegårdsmoeniin. Hyökkäys oli Liittoutuneiden ensimmäinen maihinnousuoperaatio toisen maailmansodan aikana.
Natsi-Saksan joukot hyökkäsivät 9.4.1940 Tanskaan ja Norjaan
tukenaan noin 1 000 lentokonetta. Tanska antautui välittömästi, mutta norjalaiset
pitivät sitkeästi puoliaan. Länsiliittoutuneiden joukot osallistuivat Keski- ja
Pohjois-Norjassa taisteluihin. Saksalaiset kärsivät liittoutuneiden tukemille
norjalaisille tappion Narvikin taistelussa kesäkuun alussa 1940. Saksalaisten
nopea läpimurto länsirintamalla Ranskassa, Belgiassa ja Hollannissa muutti
tilanteen nopeasti. Norjan taisteluihin sitoutuneita joukkoja ja kalustoa
tarvittiin kipeästi Keski-Euroopassa. Liittoutuneiden sodanjohto teki päätöksen
joukkojensa evakuoimisesta Norjasta. Norjan Kuningas Haakon ja hänen hallituksensa lähtivät maanpakoon Isoon-Britanniaan
7. kesäkuuta samaan aikaan, kun viimeiset liittoutuneet evakuoitiin Norjasta. Myös
tuhannet norjalaiset sotilaat siirtyivät heidän mukanaan. Kuningas kehotti
9.6.1940 taistelemaan jääneitä norjalaisia antautumaan. Norja olikin tämän
jälkeen saksalaisten miehittämä aina toukokuuhun 1945 saakka:
Saksalaiset julkaisivat melko pian Oslon vallattuaan paikallisista
ministeriöistä löytämiään asiakirjoja ja kirjeenvaihtoa. Niissä pyrittiin
osoittamaan Norjan hallitus ja liittoutuneet kielteisessä valossa. Etelä-Saimaa
julkaisi oheisen uutisen 28.4.1940, sodan vielä riehuessa Norjassa. Siinä
kerrotaan Norjan hallituksen kannasta Liittoutuneiden joukkojen tuloon Suomen
avuksi sotaan Neuvostoliittoa vastaan talvisodan aikana. Avustusjoukot olisi tuotu pääosin Pohjois-Norjan ja
Pohjois-Ruotsin kautta. Keskeinen reitti olisi kulkenut Narvikin satamasta Ruotsin
malmikenttien kautta Tornioon. Samalla olisi otettu haltuun arvokkaat
malmikentät. Suomi solmi rauhan Neuvostoliiton kanssa 13.3.1940, joten Liittoutuneiden avustusretki Suomeen ei toteutunut. Jos se olisi toteutunut, toisen maailmansodan historia oli aivan toisenlainen kuin nyt. Euroopan karttakaan ei olisi luultavasti nykyisenlainen. Tässä koosteena yhteenvetoa artikkelista:
Saksalaiset löysivät Norjan hallituksen kannasta kertovat asiakirjat Norjan
ulkoasiainministeriöstä. Norjan hallituksen istunnossa 2.3.1940 oli
käsiteltävänä länsivaltain esitys liittoutuneiden joukkojen marssista Norjan
kautta Suomeen. Norja olisi suostunut läpikulkuun ainoastaan siinä
tapauksessa, että Ruotsin hallitus puolestaan hyväksyisi tällaisen menettelyn. Pöytäkirjasta
selviää lisäksi, ettei Norjan ulkoministeri Koht ollut halukas ryhtymään
toimenpiteisiin läpikulun estämiseksi. Norjan olisi tullut Kohtin mielestä
tyytyä esittämään muodollinen vastalause. Lisäksi ulkoministerin mielestä Norja
ei tulisi omaksua kantaa, joka merkitsi sodan väärälle puolelle asettumista. Näin
ollen Norjan hallitus olisi ollut valmis mukautumaan tilanteeseen ja kulkemaan
käsi kädessä Englannin kanssa.
avustusjoukot,
Länsivallat,
malmikentät,
Euroopan ylle nousivat yhä uhkaavammat sodan pilvet keväällä
1939. Myös Suomessa tajuttiin, että maamme on varauduttava entistä varmemmalta
näyttävään sotaan linnoittamalla ennen kaikkea itärajaamme. Itärajalla
painopiste oli Karjalan kannaksella. Vapaaehtoiset linnoitustyöt käynnistyivät 4.
kesäkuuta 1939 ja ne jatkuivat aina lokakuuhun asti. Vapaaehtoistöitä tehtiin yhteensä
noin 50 000 työviikkoa. Linnoitustöihin osallistui 60 – 70 000 vapaaehtoista
miestä ja noin 2500 naista. Talkoojoukot työskentelivät noin 3000 miehen voimin
Karjalan kannakselle oli rakennettu 1920-luvun alussa ranskalaisten
asiantuntijoiden ohjauksessa ensimmäiset puolustuslaitteet. Puolustuslaitteiden
rakentamista jatkettiin koko ajan, mutta työ eteni hitaassa tahdissa. Vuoteen 1939
mennessä oli saatu valmiiksi 66 korsua 150 kilometrin
Kesällä 1938 oli Akateemisen Karjalaseuran (AKS) keskuudessa
syntynyt ajatus linnoittaa Karjalan kannasta lisää. Suojeluskunnat ottivat
tehtävän omakseen ja ne organisoivat toiminnan. Puolustusministeri Juho
Niukkanen hyväksyi AKS:n tarjouksen. Niukkanen asetti 3. huhtikuuta 1939
toimikunnan laatimaan suunnitelmaa vapaaehtoisen työvoiman käytöstä
linnoitustöissä. Kesän linnoitustöissä palkattu työväki ja armeijan joukko-osastot
tekivät erikoistöitä, kuten betonirakennelmia. Vapaaehtoisten päätehtäväksi
tuli panssariesteiden rakentaminen. Kannaksen lisäksi töitä tehtiin Laatokan
koillispuolella ja rannikkolinnakkeilla. Vapaaehtoisjoukon ruokahuollosta
vastasi pääosin Lotta Svärd-järjestö.
Vapaaehtoistyöt päättyivät lokakuussa 1939, mutta töitä jatkoivat
ylimääräisiin (kertaus)harjoituksiin (YH) kutsutut reserviläiset. Näin syntynyt, Mannerheim-linjaksi
kutsuttu puolustuslinja, koostui mm. 606 konekivääripesäkkeestä ja korsusta, 136 kilometrin
pituisesta panssariestelinjasta ja 331 kilometristä
piikkilankaesteitä. Puolustuslinjalla oli tärkeä merkitys siinä, että Neuvostoliitto
joutui ottamaan Suomen valloitusaikeissaan aikalisän.
Mielenkiintoista oli huomata, että Lappeenranta oli tässäkin asiassa
edelläkävijöiden joukossa. Toukokuun alussa, 5.5.1939 ilmestyneessä Etelä-Savo-lehdessä, lappeenrantalaisia kutsuttiin Kannaksen linnoitustöitä käsittelevään kansalaiskokoukseen, joka oli samalla vapaaehtoisten värväystilaisuus otsikolla Parempi kaivaa kuin katua!
Samaisen lehden mukaan (Etelä-Savo 6.5.1939) mukaan maamme
ensimmäinen vapaaehtoisten värväystilaisuus. Taoahtuma pidettiin Lönnrotin kansakoululla 5.5.1939. Vapaaehtoisia
ilmoittautui toista sataa. Lappeenrantalaiset vapaaehtoiset olivat lisäksi ensimmäisten
joukossa 4.6.1939 käynnistämässä Kannaksella linnoitustöitä.
linnoitustyö,
Lönnrotin kansakoulu,
Mannerheim-linja,
panssarieste,
Edessä näkyvän, vuonna 1938 rakennetun Kino-Aulan tienoilla sijaitsi Lappeenrannan piiskauspaalu. Ainakin vielä vuonna 1887 sen äärelle kokoontuivat ihmisjoukot seuraamaan, kun rikollista piiskattiin raipoilla.
Ainakin vielä syksyllä 1887 tällä paikalla suoritettiin raipparangaistus
Maassamme oli aina vuoteen 1889 saakka voimassa vanha Ruotsin vuoden 1734
rikoslaki. Siinä yhtenä rangaistusmuotona oli ruumiillinen rangaistus, jonka
oli tarkoitettu aikaansaamaan kärsimystä. Tähän rangaistusmuotoon oli
yhdistetty joko raipparangaistus tai vesileipävankeus. Raipoilla rankaistiin
vain miehiä, naisille annettiin vitsaa. Korkein määrä oli 40 paria raippoja miehille,
naisille enimmäismäärä oli 30 paria vitsoja. Raippa- ja vitsarangaistuus oli
määrätty ehdottomaksi muutamista rikoksista, mutta niitä käytettiin myös
sakkojen sijasta. Vuonna 1807 oikeutettiin hovi- ja ylioikeudet muuttamaan nämä
rangaistukset vesileipävankeudeksi. Yhtäjaksoista vesileipävankeutta ei saanut
tuomita 28 vuorokautta pidemmäksi. Tämä vaihtoehto tuli myöhemmin yleisempään
käytäntöön. Monet rikolliset ottivat mieluummin raipparangaistuksen, koska he
sen jälkeen pääsivät heti vapauteen. Molemmat rangaistusmuodot jättivät
jälkensä kyllä rikolliseen. Pitkät raipanjäljet miesten selässä todistivat useammastakin
rangaistuskerrasta. Henkilöltä, joka oli ollut vesileipävankeudessa, leikattiin
vankeudesta päästettäessä oikealta puolelta tukka aivan lyhyeksi, vieläpä erikoisesti
haukkomalla. Tämä oli merkkinä vastaantulijoille siitä, mistä mies oli tulossa.
Siihen aikaan miehet pitivät pitkää tukkaa, joten merkki oli selvä.
Lappeenrannan piiskauspaikka
Lappeenrannan kaupungin piiskauspaikkana oli silloisen kunnan
viljamakasiinin takainen notkelma, eli nykyisen elokuvateatteri Kino-Aulan tienoo. Siinä oli noin parin metrin korkuinen pylväs, jonka yläpäässä oli
rautarengas. Seudun piiskurina toimi eräs mustalainen, jota yleisesti
kutsuttiin ”piiskuri –Hemmiksi”. Hän oli kookas, jo harmaantunut, kylmäverinen
vanhus. Paikallisessa Etelä-Savo lehdessä oli 7.8.1942 nimineuvos K. Hämäläisen muistelua 1800-luvun Lappeenrannasta, jossa hän kuvaili 1800-luvun loppupuolen Lappeenrantaa. Siinä hän kertoili kaupungin piiskauspaalusta seuraavasti:
Muistojensa komeroista Hämäläinen kaivoi myös esiin Lappeenrannan kuulun piiskurimännyn. Se sijaitsi aikanaa nykyisen alkoholiliikkeen myymälärakennuksen vastapäätä, siis silloisen Karhukuopan liepeillä. Siihen sidottiin rangaistavat ja ruoskittiin heitä raipoilla. Erittäin vaarallinen rikollinen saattoi saada 40 pariakin raippoja. Se oli todella ankara rangaistus ja myös kerrassaan häpeällinen saajalle, sillä suuri yleisö useinkin seurasi raipparangaistusten toimeenpanoa piiskurimännyn luona.
Vielä syksyllä 1887 tapahtui piiskausrangaistuksen täytäntöönpano.
Etelä-Saimaa-lehdessä vuonna 1949 kirjoitti nimimerkki ”ikki” kuvauksen tuosta
tapahtumasta. Karjavarkaan rangaistus
Käsiraudoista oli mies kinnitetty pylvääseen. Kaikki oli hiljaista. Sanottiin,
että mies kuunteli kelloja. Eli oli siis kaiketi ollut joku lehmä- tai
hevosvaras, sillä niiden oli kuunneltava, missä päin se varastettu eläin oli.
Tämä oli siis jonkinlaista häpeäpaalussa seisomista muun rangaistuksen lisäksi.
Lähellä pylvästä oli vesiämpäri ja siinä kauha. Paikalle toikkaroi hieman
hiprakassa oleva mies. Hän meni ämpärille, otti kauha ja alkoi juoda ämpäristä.
”Älä helvetissä juo minun saunavettäni, tiuskaisi piiskattava. Juoja säikähti
pahanpäiväisesti. Paikalle saapuivat nyt vallesmanni L[öfving] ja piiskuri.
Raipat tarkastettiin, luettiin ja niiden pituus mitattiin. Niiden piti olla
oksattomia, neljän korttelin eli 60 sentin pituisia. Toimitus alkoi.
Raippanippu oli piiskurin vasemmassa kainalossa ja siitä hän otti niitä kaksi
kerrallaan. Tällä parilla lyötiin kaksi kertaa, heitettiin pois ja otettiin
uudet. Jo muutaman raippaparin jälkeen alkoi veri tihkua. Lyöntiä jatkettiin
säännöllisin väliajoin. Vallesmanni seisoi kello kädessä ja antoi aina piiskurille
lyöntimerkin. Kun piiskaus loppui, heitti piiskuri pari kauhallista vettä
piiskatun selkään ja siltavouti päästi kädet irti. Rangaistus oli kärsitty ja
mies pääsi hoitelemaan haavojaan. Tuttavat tai omaiset ottivat miehen hoiviinsa.
Parhaana lääkkeenä tähän tautiin sanottiin olleen viinan sekä ulkonaisesti että
sisällisestikin.
Tällä kertaa oli pienempi rangaistus kyseessä. Kerrotaan, että useammin raipat
saaneen selkä siksi parkkiintunut, ettei se pahasti rikkoutunut 40 paria
raipaniskuja saatuaan. Vasta-alkajalta saattoi nahka roikkua riekaleina
vähemmänkin piiskauksen jälkeen. Jos rangaistavarangaistava menetti tajuntansa, ei piiskausta saanut jatkaa,
vaan rikollinen oli virvoiteltava. Muuten koko tuomio oli kärsittävä samalla
Mutta kuuluivat ne rikolliset itsekin joskus ”voidelleen” piiskurin. Laki
määräsi, että raipat oli lyötäessä pidettävä niin, että peukalo oli niiden
päällä. Niitä ei siis saanut pitää peukalohangassa. Tämän huomioiden
vallesmanni pian ärjäisi: ”Peukalo päälle”.
Lahjottu piiskuri oli tilaisuudessa antamaan muutenkin hellempiä lyöntejä, Jos
vallesmanni huomasi, että lyönnit olivat velttoja ja lyhyitä, saattoi tämä
huomauttaa: "Hemmi, korota kättä!" Toiset lyöjät olivat ovelia ja mursivat
raippoja hieman peukalolla, jolloin ne hieman lysmähtivät, niin ettei niillä
enää ollut täyttä iskuvoimaa.
Artikkelissa oli lisäksi muistelma noin 40 vuoden takaa eli siis 1900-luvun
ensimmäiseltä vuosikymmeneltä:
Mielummin vesileipärangaistus kuin sakot
M. oli tuomittu sakkorangaistukseen tai varojen puutteessa istumaan kahdeksaksi
päiväksi. Kun suorituksen aika tuli, meni M. Viipurin lääninvankilan kansliaan
ja ilmoitti tulleensa istumaan. Mies riisuttiin vaatteistaan ja tavarat
luetteloitiin. Tällöin vankilanjohtaja huomioi, että miehellä on enemmän rahaa
kuin mitä sakkomäärä oli.
- Kenen rahoja nämä ovat? - Minun. - Otetaan nämä sakkorahat ja saatte mennä.
- Ei oteta. Ne, jotka minun ovat tänne sakolla saattaneet,
eivät tunne tyydytystä, ellen todellakaan istu täällä tuomittua aikaa, vastasi
M. Ja niin hän istui kahdeksan vuorokautta.
Kino-Aula,
piiskuri-Hemmi,
Ruotsin Rikoslaki,
ruumiillinen rangaistus,
vesileipävankeus,
Matkustusrajoitukset talvisodan kynnyksellä 23.10.1939
Löysin alla olevan uutisen talvisodan alla 23.10.1939 voimaan astuneista matkustusrajoituksista Etelä-Savo-lehdestä (26.10.1939). Artikkelissa on kartta matkustusrajoitusalueista. En muista sitä nähneeni aikaisemmin.
Toinen maailmasota oli alkanut 1.9.1939 Saksan hyökkäyksellä Puolaan, johon Neuvostoliitto liittyi 17.9.1939 hyökkäämällä idästä puolalaisten selustaan. Pian 23. elokuuta allekirjoitetun Molotovin–Ribbentropp-sopimuksen solmimisen jälkeen jo aikaisemmin Neuvostoliiton Suomelta vaatimat alueluovutukset saivat lisävauhtia. Neuvostoliitto kutsui Suomen edustajat neuvottelemaan Moskovaan. ”konkreettisista poliittisista kysymyksistä” 5. lokakuuta 1939. Neuvottelut käytiin kolmessa jaksossa, joista ensimmäinen oli 12.–14. lokakuuta, Maassamme oli käynnistetty ylimääräiset kertausharjoitukset, jotka toteutettiin kahdessa vaiheessa. Ensimmäisessä vaiheessa 9. lokakuuta 1939 perustettiin muun muassa suojajoukot ja joitakin Neuvostoliiton-rajan lähialueiden divisioonia. Toisessa vaiheessa 14.10 alkaen perustettiin ja keskitettiin loput kenttäarmeijasta. Baltian maat olivat alistuneet Neuvostoliiton kiristykseen ja luovuttaneet puna-armeijalle satamia, lentokenttiä ja muita maa-alueita sotilastukikohdiksi. Suomi oli valitsemassa toisen tien. Tien, joka vaati suuria uhrauksia, mutta joka osoittautui viisaaksi ratkaisuksi.
matkustusrajoitukset,
Molotov-Ribbentropp-sopimus,
Muhamettilaiset suunnittelevat lapsilleen omauskoista kansakouluopetusta. (Etelä-Savo 1.8.1933) Maassamme elettiin 1920-luvun lopulla ja 1930-luvun alussa lapuanliikkeen terrorin aikaa. Kommunisteja tai sellaiseksi kuvilteltuja, sosialidemokraatteja ja jopa maltillisia oikeistolaisia kyydittiin, pahoinpideltiin, uhkailtiin ja pakotettiin eroamaan luottamustoimistaan. Yliopistosta yritettiin tehdä pelkästään suomenkielistä ja Saksassa valtaa nousseen Adolf Hitlerin ihailu ei sunkaan ollut harvinaista. Niinpä on yllättävää löytää juuri tuolta ajalta oheisenlainen, positiivinen artikkeli Etelä-Savo-lehdestä pienestä uskonnollisesta ja kielellisestä maahanmuuttajavähemmistöstä. Minulle oli uutta artikkelissa se, 1. että jo noinkin kauan sitten puuhattiin maahamme koulua, jossa uskonnonopetus olisi ollut islaminopetusta. 2. Toinen yllätys oli islaminuskoisten tataarien määrä 1930-luvun alussa Lappeenrannan seudulla M.m. Lappeenrantaan 2 kk. kestävä haarakoulu. Täällä oppivelvollisia 24. Koko
maassa muhamettilaisia 650 henkeä.
Saatuaan kuulla, että Suomessa asuvat muhamettilaiset ovat viime aikoina
innokkaasti yrittäneet saada järjestetyksi lapsilleen heidän äidinkielensä ja
uskontonsa opetusta omissa kansakoulujamme vastaavissa oppilaitoksissa, kääntyi
edustajamme asiassa Suomen muhamettilaisen seurakunnan puheenjohtajan B. Shamaledtinin
puoleen pyytäen häneltä yksityiskohtaisia tietoja hankkeesta. Herra Shamaledtin
lausui tällöin:
- Suomen muhamettilaiseen seurakuntaan kuuluu nykyisin 650 henkilöä. Olemme
tänne saapuneina saaneet nauttia täysiä kansalaisoikeuksia ja harjoittaa omaa
uskontoamme. Kuulumme turaanilaiseen kansanheimoon, johon uskontunnustuksemme
pääkansakin, turkkilaiset, kuuluu. Sortovuosina oli n.s. kagaaleilla läheinen
kosketus tataarilaisiin kansoihin. Suomen itsenäistyttyä herpaantui tuo
kosketus. Kuitenkaan ei pidä unohtaa, että Suomella on hyvin lämpimiä ystäviä
Turkissa y.m. ja että Suomen ulkomaankaupalle olisi hyvin edullista saada
syntymään suhteita myös näiden maiden kanssa. Suomessa toimiva Turan-yhdistys
työskentelee mainittujen kansojen lähentämiseksi.
- Muhamettilaisen seurakunnan varoissaan olevat jäsenet ovat koettaneet
voimiensa mukaan avustaa heikommassa asemassa olevia seurakuntalaisia sekä
taloudellisesti että henkisesti. Uskontomme opetusta on näihin asti annettu
seurakunnan puolesta, mutta nyttemmin on pyrkimyksemme saada opetus
järjestetyksi entistä tehokkaammalla tavalla. Suomen voimassa oleva
uskonnonvapauslaki myöntää vapautuksen uskonnonopetuksesta muihin kuin koulun
uskontokuntaan kuuluville lapsille ja lisäksi antaa mahdollisuuden saada omaa
uskonnonopetusta, mikäli vähintään 20 samaan uskontokuntaan kuuluvaa sitä
pyytää. Kun meillä on maassa n. 150 oppivelvollista lasta, on herätetty kysymys
uskontomme opettamisesta eri aineena lapsillemme. Olemme valmiit tekemään asian
hyväksi uhrauksia. Tarkoituksemme on aikaansaada kansakouluja, joissa
rinnakkain valtakunnan pääkielen kanssa opetetaan turkin kieltä, Turkin
historiaa, sen kansallislauluja ja ennen kaikkea uskontoa, jota n. 350
miljoonaa ihmistä maapallolla uskoo ja kunnioittaa. Lisäksi kuuluisivat oppiaineisiin
kaikki muut, joita nykyinen oppivelvollisuus edellyttää.
- Mikäli varoja saadaan kokoon, aloittaa ensimmäinen koulu aluksi vain uskonto
aineena toimintansa Helsingissä. Ensi vuoden syyskuusta lähtien toimii koulu
täydellisenä kansakouluna. Jos valtiovalta suhtautuu piakkoin jätettävään
anomukseemme suosiollisesti – olemme jokseenkin kaikki Suomen kansalaisia –
perustamme myöhemmin kouluja Helsingin ohella Tampereelle ja Turkuun, joissa
annetaan suunnitelman mukaan opetusta 6 ½ kuukautta sekä ns. haarakouluja
Lappeenrantaan, Terijoelle ja Hyvinkäälle, joiden kurssiaika olisi vuosittain 2
kuukautta. Helsingin koulun oppilasmäärä olisi 27, Tampereen 30, Turun 22,
Lappeenrannan 24, Terijoen 22 ja Hyvinkään 21.
haarakoulu,
Lappeenrantalainen käsityönopettaja Herman Koli (1863 – 1953) muisteli
kohtaamistaan tsaari Aleksanteri III:n kanssa tämän vieraillessa Lappeenrannassa kesällä 1890. Pitkähkö artikkeli oli Savo-Karjala-lehdessä 25.1.1947.
Herman Koli oli syntynyt kuusipäiseen sisarusjoukkoon Taipalsaaren Saikkolan
kylässä 6.9.1863. 24-vuotiaana hän lähti hakemaan ansioita kotitalonsa
ulkopuolelta ja työskenteli 1880--luvun lopulla kirvesmiehenä Lappeenrannan
sotilaskasarmeja rakentaen. Tämän jälkeen hän veisti kotitalossaan veneitä,
kunnes pääsi syksyllä 1890 Lappeenrannan mieskäsityökouluun, jota hän kävi
kaksi vuotta. Vuonna 1901 Koli valittiin Viipurin kiertävän käsityökoulun
opettajaksi. Herman Koli joutui perheineen lähtemään vuosikymmeniä
kotikapunkina olleesta Viipurista talvisodan sytyttyä ja asettui entiselle
kotiseudulle, ei kuitenkaan Taipalsaarelle, vaan Lappeenrannan Peltolaan.
Poimin artikkelista edellä mainitusta lehdestä Herman Kolin muistelun veneen lahjoittamisesta ja tsaarin
kohtaamisesta. Kertomus osoittaa Kolin erinomaisen tilannevainun.
Oli kesäpäivä Lappeenrannassa vuonna 1890. Hiljainen ja
unelias pikkukaupunki oli täynnä kansaa, jota oli tullut aika kaukaa
Savonmaasta saakka. Hänen Majesteettinsa Keisari Aleksanteri III:n
jättiläishahmo oli saapunut seurueineen kaupunkiin. Ennen puolta päivää
ilmestyi kaupungin rantaan veneineen Taipalsaaren Saikkolan kylästä myös
nuorukainen Herman Koli tuodakseen raatimies Rundbergin ja merikapteeni
Cederhvarfin kehotuksesta tekemänsä’ veneen toimitettavaksi vapaaherra
Langhoffille.
Nuorukainen nousi maihin venerannassa, samalla paikalla, missä nyt on
Kauppatori. Siihen aikaan oli paikka suurimmaksi osaksi metsikkönä. Nykyisen
Jaakkolan kirkon paikalla oli kauppias Haikalan vilja-ampaari eli makasiini ja
kaupungin uimahuoneet. Rannassa ei näkynyt ihmisiä ja melkein tyhjät olivat
kadutkin. Kansa oli virrannut Leirikentälle, jossa parhaillaan oli keisarin
kunniaksi järjestetty paraati.
Veneentekijä lähti tapaamaan raatimies Rundbergia, mutta ei löytänyt tätä eikä
myöskään kapteeni Cederhvarfia, jota kävi tavoittamassa Paldosta. Täällä hän
sattui kuulemaan – tietysti sielläkin puhuttiin keisarillisesta vieraasta –
että Virolahdella oli keisarille lahjoitettu vene. Silloin pälkähti Saikkolan
pojan päähän tarjota uutta venettään lahjaksi keisarille. Eihän Langhoffin
veneellä ollut toimitusaikaa. Nuorukainen lähti tavoittamaan kruununvouti
Holmia saadakseen tämän kautta lahjansa toimitetuksi, mutta tämä neuvoi
kääntymään kuvernööri Gripenbergin puoleen ja tämä taas puolestaan käski
puhumaan asiasta, senaattori, ent. hovitallimestari Tudeerille, jolla oli
välitön yhteys keisariin. Ja hänen avullaan asia järjestyikin. Oli kysynyt
Tudeer: "Onko oma käsi tehnyt", tarkoittaen venettä, ja kun kuuli, että Herman
oli itse tehnyt veneen ja hyvin oli tehnytkin, käski tuoda lahjan Lönnrotin
koulun luo. Nuorukainen teki työtä käskettyä ja vei veneensä määrättyyn paikkaan. Siellä
hän kuuli, että keisari on parhaillaan paraatia vastaanottamassa. Nuorukainen
juoksi koululta yli heinäpeltojen, joiden paikalla on nyt 5. kaupunginosa,
paraatikentälle ja näki siellä keisarin ratsun selässä paraatin juuri
päättyessä. Herman juoksi samaa tietä takaisin ehtiäkseen veneensä luo ajoissa.
Keisarin piti sama päivänä lähteä paluumatkalle kaupungista ja lahjan
luovuttamisella oli kiire. Ja sitten se tapahtui. Keisari astui alas koulun
portaita seurassaan kenraalikuvernööri, kreivi Heyden, senaattori Tudeer ja
monia muita seurueeseensa kuuluvia. Senaattori puhui jotain keisarille ja
viittasi veneeseen päin. Keisari asteli sen luo ja samalla senaattori viittasi
myös veneentekijään, jolle keisari armollisesti nyökkäsi. Saikkolan poika
kumarsi syvään Hänen Majesteetilleen. Keisari tarkasteli hetkisen hetkisen
venettä, nyökkäsi hyväksyvästi nuorukaiselle lausuen pari sanaa venäjäksi.
Portilla vartiossa seisova palokuntalainen Jakovlevin Nikolai tulkitsi ne
myöhemmin: ”Hyvä vene!” Majesteetti nousi odottaviin vaunuihin ja ajoi pois. Lahjavene
kuljetettiin myös keisarilliseen junaan. Myöhemmin tuli keisarin vastalahjana
veneentekijälle 50 ruplaa, joka Suomen rahassa vastasi 130 markkaa – sen
aikaisen hintojen mukaan veneen kaksinkertainen hinta.
Herman Koli,
kenraalikuvernööri Heyden,
käsityönopettaja,
Lönnrotin koulu,
veneenveistäjä,
Linnoituksessa surmattujen punaisten muistomerkki
Vuoden 1918 alkukuukausina käyty sisällissota jätti
Lappeenrannan seudulle syvät jäljet. Molempien osapuolien tekemät vääryydet,
julmuudet ja järjettömät veriteot myrkyttivät yhteiskunnallista ilmapiiriä
pitkään. Lappee sijoittuu sodan tappiolukujen osalta maan synkimpien kuntien
joukkoon. Valkoisia kuntalaisia menehtyi sodassa 26 ja punaisia 393. Sodan
molemmat osapuolet syyllistyivät raakoihin sotarikoksiin. Joukkojen
kouluttamattomuuden takia sodankäynti muistutti enemmänkin aseistettua
kylätappelua. Kummallakaan osapuolella ei ollut käsitystä sodankäynnin
normeista. Kun sotarikoksiksi luonnehdittaviin tekoihin ei puututtu, niistä
tuli nopeasti sodankäyntitapa.[1] Sisällissota
ei voinut olla heijastumatta myöskään kunnan koululaitokseen. Osa kouluista
lopetti toiminta pitkiksi ajoiksi helmikuun ja maaliskuun aikana, osa vasta
sodan loppuvaiheessa huhtikuun lopulla ja toukokuun alussa. Useat miesopettajat
pakenivat valkoisten hallussa olleille alueille ja liittyivät suojeluskuntiin.
Monet heistä olivat mukana – vähemmän kunniallisessa roolissa - sodan verisessä
loppuselvittelyssä. Kouluissa oli myös muutamia työväenliikettä kannattavia
opettajia, mutta nämä eivät näy ottaneen aktiivisesti osaa sotatapahtumiin. Kansakoulujen
johtokunnista erotettiin kaikki punaisia sodan aikana tukeneet tai myötäilleet.
Osa johtokuntien jäsenistä oli siirtynyt ajan rajan toiselle puolelle
vankileireillä tai teloitettuna. Veljesvihan seurauksena sadat koululapset
olivat jäänet joko puoli- tai täysorvoiksi. Puutetta oli kaikesta, mutta ennen
kaikkea ruuasta ja vaatteista. Huomattava osa koululapsista näki nälkää. Hälyttävää
ravintotilannetta kuvaa Juvakan kansakoulun vuosikertomus seuraavasti:
Ruokatarpeiden saaminen [koulukeittolaan] oli hyvin
vaikeaa ja paljon aikaa vievää. Sai hakea ja tiedustella kirjottamalla sekä
suusanallisesti eikä tahtonut välistä mitenkään saada. Useimmat [myyjät]
pelkäsivät yksikköhintojen määräämistä ja vasta yleissummaa vastaan suostuivat
tavarat luovuttamaan. Ennen koulukeiton (= koulukeittolan) alkamista olivat
lapset niin heikkoja, ettei työteosta tahtonut tulla mitään, mutta koulukeiton
käyntiin saatua alkoi työ sujua ja lapset vahvistua, vaikka suurimmalla osalla
ei ollut mitään muuta syötävää, kuin minkä koululta saivat.
Ei ruokia valitettu, eikä tähettä jäänyt, kaiken söivät mitä suinkin sai
hankituksi ja ehtimiseen kävi toisten koulujen oppilaita kyselemässä, eivätkö
he saisi lähteä sieltä pois ja tulla tähän kouluun, kun täällä ruokaa annetaan.[2]
Kun työväenliikkeen perustama Suomen kansanvaltuuskunta julisti 28.1.1918
ottaneensa vallan Suomessa, se sai haltuunsa lähes koko eteläisen Suomen. Sekä
Lappeenrannan kaupunki että sitä ympäröivä Lappee jäivät Kansanvaltuuskunnan
hallitsemalle alueelle. Kansanvaltuuskunnan yhteyteen perustettiin
kulttuurielämän johtoa varten Valistusasianosasto. Koulutoimen johtoa varten luotiin
9.2.1918 Suomen Kouluneuvosto, jonka johtoon valittiin tohtori Nils af Ursin,
joka kuitenkin kieltäytyi sairauteensa vedoten. Kansaopetusosaston
ylijohtajaksi nimitettiin kansakouluntarkastaja Jaakko Pärssinen. Koska af
Ursin ei voinut vastaanottaa tehtävää, tuli filosofianmaisteri Jaakko
Pärssisestä neuvoston puheenjohtaja. Kouluneuvosto ilmoitti ensimmäisessä
kiertokirjeessään kouluille 10.2.1918 ottaneensa koulutoimen johdon
käsiinsä. Samalla lähetettiin Otto Ville
Kuusisen allekirjoittama Valistusasiainosaston julistus. Julistuksessa
puhuttiin opetuksen perinpohjaisesta uudistuksesta, uskonnonopetuksen
poistamisesta ja muiden aineiden opetuksen uudistamisesta. Lisäksi piti
kansakoulujen johtokunnat valita uudelleen. Eräillä Etelä-Suomen paikkakunnilla
ryhdyttiinkin muutoksiin. Koulukokouksissa päätettiin poistaa uskonnon opetus,
muuttaa historian opetusta ja ottaa yhteiskuntaoppi oppiaineeksi. Monin paikoin
opetus kuitenkin lamaantui vastoin Otto Ville Kuusisen toiveita opettajien
ryhtyessä lakkoon tai siirtyessä valkoisten hallitsemille alueille. Esimerkiksi
Helsingin 395 opettajasta vain kolme suostui yhteistoimintaa punaisten
hallinnon kanssa. Opettajien lakko oli kaupungeissa maaliskuun puoleenväliin
mennessä jo lähes täydellinen, sillä 1006 opettajasta vain 34 jatkoi
opetustyötä. Myös kaupunkien kansakouluntarkastajat olivat muutamaa
lukuunottamatta lakossa. Sen sijaan maaseudulla tilanne oli toinen ja useimmat
koulut jatkoivat toimintaansa. Tällainen oli tilanne myös Lappeella aivan
sisällissodan loppuvaiheisiin saakka. Punaisen vallan romahtaessa myös Suomen
Kouluneuvosto muun punaisten johdon kanssa pakeni ensin Viipuriin ja sieltä pian
Pietariin.[3]
Keväällä 1918 käydyn sisällissodan tapahtumat heijastuivat Lappeenrannan
seudulla voimakkaimmin teollisuustaajamien kansakouluissa. Vähän ennen sodan
alkua myönsi Luukkaan kansakoulun johtokunta paikalliselle
sosialidemokraattiselle nuoriso-osastolle luvan ”ohjelmallisten viikkokokousten
järjestämiseen”. Lappeenranta sekä Lappee olivat sodan alkuvaiheesta lähtien
kokonaan punaisten hallitseman alueen sisällä. Niinpä Kansanvaltuuskunnan
perustaman Suomen Kouluneuvoston kiertokirjeet ja päätökset saapuivat koulujen
johtokunnille. Luukkaan koulun johtokunnassa kirjeet luettiin ja siirrettiin
koulun arkistoon. Pöytäkirjoissa ei ole minkäänlaista mainintaa kirjeiden
mahdollisesti aiheuttamista toimenpiteistä. Huhtikuun alussa päätettiin
kaikilla luokilla lyhentää koulupäivä nelituntiseksi, sillä Luukkaan koulun
opettajat kävivät antamassa opetusta myös Lauritsalan kansakoulussa. Koulun
toiminta oli keskeytyksissä 15. – 16.2.1918, kun punakaarti majaili
rakennuksessa. Koulutyö seisahtui uudestaan sisällissodan loppuvaiheessa 22.-
30.4. Sotatilanteen nopea muutos ja ”siitä johtuvat muutokset, kuten lasten
pakoileminen vanhempiansa seurassa pois paikkakunnalta” estivät koulun
pitämisen. Luukkaan koululla toimi kunnallinen keittola ja etupäässä sen toiminnasta
seuranneiden vaikeuksien vuoksi koulun johtokunta päätti lopettaa
kevätlukukauden jo 11.5. Sisällissodan jälkiselvittelyssä Luukkaan kansakoulun
johtokunnan puheenjohtaja Emil Salmi joutui eroamaan tehtävästään. Hänen
katsottiin olevan sopimaton luottamustoimeensa ”kapinaliikkeeseen osanoton
takia”. Koulun johtajaopettajana vuodesta 1913 toiminut Jalmari Saarinen oli
valittu sosialidemokraattien tuella syksyllä 1917 Lappeen kunnanvaltuustoon. Sodan
jälkeen 3.6.1918 pidetyssä kuntakokouksessa valittiin ”äsken kukistuneeseen
kapinaan tavalla tai toisella osaa ottaneiden jäsenten tilalle” yhdeksän uutta
jäsentä. Yksi valtuustopaikkansa menettäneistä oli opettaja Saarinen. Hän
katsoi tässä tilanteessa parhaimmaksi siirtyä pois paikkakunnalta. Anoessaan
toukokuussa 1918 todistusta viranhakua varten hän sai johtokunnalta kiitettävät
arviot, mikä todistanee, ettei Saarinen syyllistynyt sisällissodan aikana
mihinkään laittomiin toimiin.[4]
Lauritsalan kansakoulun johtokunnassa oli työväenliikkeen
kannattajilla selkeä enemmistö. Kun Lauritsalan kansakoulussa avautuivat
syksyllä 1917 apuopettajattaren ja alakansakoulun opettajattaren virat, niistä
ilmoitettiin vain vasemmistolaisissa Kansan Ääni ja Työmies-lehdissä[5]
Lauritsalan tienoon ollessa punaisten hallussa kokoontui kansakoulun johtokunta
vain kerran. Kokouksessa päätettiin kääntyä Kouluneuvoston puoleen opettaja
Hannes Pulkkisen palkka-asiassa. Sodan päättymisen jälkeen vaihdettiin koko
koulun johtokunta puheenjohtajaa lukuunottamatta 9.6.1918 pidetyssä
piirikokouksessa. Koulun taloudenhoitaja David Thure oli kadonnut sodan
loppuselvittelyissä koulun rahavarojen kanssa. Thuren mukanaan viemä summa
nousi lähes 2800 markkaan. Thuren piileskellessä seudun metsissä, hänen jälkeensä
jättämä omaisuus määrättiin takavarikkoon. Thure jäi lopulta kiinni syyskuun
8.9.1919 Kiteellä ja häneltä löytyi koulun varoja 2208 markkaa, jotka
tilitettiin koululle lokakuussa.[6] Lauritsalan
työväenyhdistyksen puheenjohtajana ja rahastonhoitajanakin toiminut Thure oli myös
Lappeen kunnanvaltuutettu. Hänestä tuli Lappeella punaisen hallinnon keskeisiä
toimihenkilöitä. Thure valittiin pitäjän järjestysasioista vastaavaksi
komissaariksi ja hän oli lisäksi vallankumousoikeuden jäsen. Lauritsalan
Työväenyhdistyksen historiikin mukaan hän menehtyi tammikuussa 1921
kansalaissodassa saamansa vamman seurauksena.[7] Tammikuussa 1919 nousi johtokunnassa keskustelunaiheeksi koulun opettajien
Sofia Kalanderin ja Hannes Pulkkisen toiminta. Opettaja Pulkkinen oli kuulunut
Lappeen kunnanvaltuustoon vuodesta 1915 alkaen ja näyttää olleen aktiivinen valtuutettu.
Pulkkinen oli erotettu Luukkaan koulun johtajan Jalmari Saarisen tavoin
valtuuston jäsenyydestä kesäkuun alussa 1918 kapinaan osallistuneena. Kansakouluntarkastaja
oli kehottanut seuraamaan Pulkkisen ja Kalanderin opetustunteja sekä heidän toimintaansa
koulun ulkopuolella. Lauritsalan Sosialidemokraattinen Työväenyhdistys oli
käynnistänyt sisällissodan jälkeen uudestaan toimintansa joulukuussa 1918.
Yhdistykselle valittiin uusi johtokunta 21.12. pidetyssä kokouksessa.
Johtokuntaan valittiin myös Lauritsalan kansakoulun johtajaopettaja Hannes
Pulkkinen. Tämä poliittinen aktiivisuus sai työväenliikkeen edustajista
puhdistetun johtokunnan ärsyyntymään. Johtokunnan jäsen D. Laakso ilmoitti
”laajoissa piireissä olevan sellaisen käsityksen, ettei opettaja Pulkkinen ole
sovelias lasten opetukseen, koska hän toimii puoluemiehenä sosialidemokraattisessa
puolueessa ja on taas lähtenyt työväen järjestöjä johtamaan”. Laakso totesi
lisäksi, että Pulkkisen toiminnan johdosta oli pidetty kokouksia ja kirjoitettu
kirjelmä. Kyseinen kokous ei kuitenkaan tehnyt asiassa mitään päätöksiä. Kaksi
viikkoa myöhemmin syytökset opettaja Pulkkista vastaan uudistettiin ja
yksilöitiin neljän oppilaan kurinpitoasian käsittelyn yhteydessä. Kokouksessa
olivat johtokunnan jäsenten lisäksi ”omalla oikeudellaan Lauritsalan sahan
konttoristi G.A. Wittenberg ja poliisi Vartiainen.” Väitteiden mukaan opettaja
Pulkkinen oli antanut oppilaiden leikkiä välitunnilla punakaartilaista ja kutsua
toisiaan bolsevikeiksi. Lisäksi opettaja oli kieltänyt lapsia kuulumasta
suojeluskuntaan.[8] Opettajien ja joidenkin oppilaiden välit olivat lisäksi pahoin tulehtuneet. Neljä
oppilasta erotettiin 2.2.1919 pidetyssä johtokunnan kokouksessa, johon oli saapunut
myös piiritarkastaja Emmanuel Suhonen. Oppilaiden kuulustelussa nämä myönsivät haukkuneensa opettaja Pulkkista
punikiksi, uhkailleet häntä pistinmiehillä ja sanoneet tämän joutuvan vielä
tekemisiin kiväärin kanssa. Lisäksi he olivat tuoneet koululle ammuksia ja
lyöneet opettaja Sofia Kalanderia. Oppilaat selvisivät yllättävän vähillä
rangaistuksia kyseisistä vakavista rikoksista. Yksi heistä erotettiin koulusta kahdeksi
viikoksi, toinen viikoksi ja kaksi selvisi ”ankaralla” varoituksella. Lievät
rangaistukset selittänee johtokunnan
antipatiat molempia opettajia kohtaan. Sen sijaan piiritarkastaja Suhonen
katsoi, ettei hän voi ryhtyä toimenpiteisiin opettaja Pulkkista vastaan
kuultuaan johtokunnan jäsenten esittämät syytökset. Piiritarkastajan poistuttua
johtokunta päätti kuitenkin toimia. Se kutsui Pulkkisen puhutteluun ja kehotti
häntä eroamaan virastaan. Lisäksi opettaja Pulkkista varoitettiin toimimasta ”rikollisissa
poliittisissa kokouksissa”. Hannes Pulkkinen pyysikin johtokunnan seuraavassa
kokouksessa virkatodistusta viranhakua varten. Seuraavalla viikolla hän anoi
virkavapautta lukuvuoden loppuun. Se myös hänelle myönnettiin. Erotodistuksen
opettaja Pulkkinen sai pyynnöstä syyskuussa 1919. Myös opettajat Sofia Kalander
sekä Elma Räsänen pyysivät niin’ikään virkatodistusta siirtyäkseen pois
paikkakunnalta.[9]
Kaikkein kohtalokkain näyttää sisällissota olleen myös
koululaitoksen näkökulmasta Rovon (Rutolan) sahalla olevalle kansakoululle. Lukuisa määrä koulun oppilaita jäi sodan ja
sen jälkiselvittelyiden seurauksena orvoiksi tai puoliorvoiksi. Koulun
johtokunnan pöytäkirjoista ei löydy merkintöjä sota-ajalta. Vuosikertomuksessa
sen sijaan mainitaan, että koulu oli suljettuna kymmenen viikon ajan. Kolmen
päivän ajan oli opetusta antanut punaisten opettajaksi asettama työmiehen vaimo
Lyydia Sipinen. Valkoiset valtasivat Lappeenrannan 26. huhtikuuta 1918. Tämän
jälkeen sortavalalaisen seminaarilaisen Armas Kokon johtama ”Lentävä osasto”[10]
saapui Rutolaan ja ryhtyi etsimään punaisia talo talolta. Punakaartilaisten
etsinnässä oli mukana sodan alkuvaiheessa valkoisten puolelle Joutsenoon
paenneen kansakoulunopettaja Onni Makkosen vaimo Aino Makkonen, joka oli ollut
sotatalven ajan Rutolassa. Todennäköisesti hän ei aavistanut, mitä hänen
nimeämilleen miehille myöhemmin tapahtuisi. Muutama Rutolan punakaartilaisista
oli paennut Viipuriin, mutta valkoiset ottivat kylästä kiinni 47 miestä. Iitiän
(Kären) koululla istunut kenttäoikeus, johon kuului Kären koulun opettaja
Brynolf Hako, kuulusteli miehet 27.4. ja lähetti heidät vangittuina
Lappeenrantaan vankileirille. Siellä istui varatuomari Toivo Tapanaisen johtama
sotaoikeus, joka jakoi pikaisesti lähes ainoastaan kuolematuomioita. Syyksi
riitti työväenyhdistyksen tai punakaartin jäsenyys. Kolmen päivän aikana 30.4. -
2.5.1918 teloitettiin Lappeenrannan Linnoituksessa ainakin 45 Rutolan miestä.
Heidät haudattiin muiden teloitettujen mukana joukkohautaan, joka sijaitsi rinteessä
nykyisen Etelä-Karjalan museon takana.[11]
Koulun johtokunta kokoontui tammikuun alun jälkeen seuraavan kerran 14.7.1918.
Kokouksen ensimmäisessä pykälässä todettiin: Koska viime talven aikana
olleen kapina johdosta oli koululta hävinnyt johtokunta, tänään pidetyssä
piirikokouksessa valittiin tilalle uusi johtokunta. Pöytäkirja jätti
häveliäästi kertomatta, mitä edelliselle johtokunnalle oli tapahtunut. Johtokunnan
esimies, työmies August Laurikainen kuoli 5.7.1918 vankileirillä Viipurissa, koulun
taloudenhoitaja ja Lappeen kunnanvaltuuston jäsen, sahatyömies Rickard Kukkonen
menehtyi 13.7. Käkisalmen vankileirillä ja johtokunnan jäsen, työmies Oskar
Sipinen mestattiin 5.5. Lappeenrannassa. Johtokuntaan lisäksi kuuluneiden Rutolan
Työväen Osuuskaupan hoitajan Antti Päivärinnan ja Lyydia Ronkaisen kohtalo jää epäselväksi.
Molemmat ilmeisesti säilyttivät henkensä, mutta heidät todettiin erotetuiksi
kapinaan osaa ottaneina.[12] Kaukaan
kansakoulun toiminta pysähtyi marraskuussa viikon ajaksi lakon vuoksi. Koulun
toiminta seisahtui uudestaan helmikuun 24 päivästä aina lukukauden loppuun
saakka sodan ja sen jälkiselvittelyjen seurauksena. Vuosikertomuksessa todetaan
koulun kaikkien opettajien astuneen vapaaehtoisesti suojeluskunnan palvelukseen
valkoisten puolella. Opettaja August Kärävä oli sen lisäksi keskeinen henkilö paikallisille
punaisille kohtalokkaissa toimissa. Valkoisten vallattua Kaukaan kuulusteli Kärävä
tehtaan ruokalaan koottuja punaisia Lappeenrannan sotilaskomendantin sijaisen
Uno Sereniuksen kanssa. Osa heistä koottiin erilleen ja Serenius, yliluutnantti
Inge Pipping sekä Kärävä määräsivät miehistä 21 ammuttaviksi. Nämä kuljetettiin
Lappeenrannan linnoitukseen, josta heidät vietiin iltayöstä kohti Korkkitehtaan
rantaa, määrättiin kahteen riviin kuopan reunalle ja ammuttiin. Kärävä oli toinen
teloitusosaston johtajista ja tapatti näin joukon entisiä oppilaitaan.[13]
tapahtumat lienevät heijastuneet vahvasti myös Lappeenrannan
esikaupunkiasutuksen liepeillä sijainneessa Juvakan kansakoulussa. Kansakoulun
arkisto paloi 19.11.1918 kokonaan. Tällöin tuhoutuvat sekä pöytäkirjat että
vuosikertomukset. Myöhemmissä pöytäkirjoista ei löydy mitään mainintoja kevään
1918 tapahtumista.[14] Mustolan
kansakoulun pöytäkirjoissa on vain niukkoja merkintöjä vuoden 1917 – 1918
levottomuuksista. Työmiehet Soppi ja Loiri kävivät koululla 15.11.1917 ja
ilmoittivat työmiesten lakkokomitean määränneen koulun suljettavaksi.
Lakkovaatimus liittyi sosialidemokraattien julistamaan yleislakkoon (14.11. –
20.11.1917). Johtokunta päätti, että
koulu avataan samaan aikaan, kun koulut avautuvat Lappeenrannassa. Tämän
jälkeen koulun toiminta jatkuin ilmeisesti keskeytymättä lähes sodan loppuun
saakka, sillä toimintakertomuksen mukaan koulu oli keväällä 1918 suljettuna
toista viikkoa sodan takia.[15] Vainikkalan
kansakoulussa koulun toiminta jatkui sisällissodasta huolimatta huhtikuun
lopulle saakka. Koulun johtokunta teki seuraavan päätöksen: Koska vallassa
olevan punakaartin taholta ei vaatimuksia ole esitetty, koulun toiminta jatkuu
niin kauan kuin saadaan rauhassa olla. Punakaarti ei puuttunutkaan millään tavalla koulun toimintaan. Lappeen pitäjän
eteläosat joutuivat huhtikuun lopulla sotatoimien piiriin ja koulun toiminta
oli keskeytyksissä 26.4. – 7.5.1918. Kevätlukukausi päätettiin lopettaa 18.5. epävarman
tilanteen takia.[16]
[1] Tikka 2006, 28 – 29; Tikka
2011, 170-171.
[2] LKA. JuvKA.
Toimintakertomus 1918 – 1919.
[3] Halila 1949, 384 – 385;
Rinta-Tassi 1986, 198 – 201. Sodan alettua vaativat punakaartit paikoin koulun
(mm. Kären kansakoulu) keskeytettäväksi. Ks. Arponen & Tikka 1999, 165.
[4] LKA. LapKA. Ca:11.
29.7.1917, § 3; 3.6.1918, § 1; LuuKA. Ca:2. 6.1.1918, § 3; 14.3.1918, § 1;
1.4.1918, § 1; 9.5.1918, § 3; 13.5.1918, § 1; 18.6.1918, § 3.
[5] LKA. LauKA. Ca:2.
15.10.1917, § 2
[6] LKA. LauKA. Ca:2.
3.3.1918, § 4; 29.9.1918, § 2; 1.12.1918, § 1-2, 9; 14.9.1919, § 2.; 8.10.1919,
§ 2; Lauritsalan Sos-Dem. Työväenyhdistys 1902 – 1952, 26; Riska 1996, 113;
Arponen & Tikka 1999, 295; Thuren hallussa ollut rahasumma ei ollut
vähäinen, sillä Lauritsalan koulun tulo- ja menoarvion loppusumma vuodelle 1919
oli 9400 markkaa.
[7] Tikka 2011, 163.
[8] LKA. LapKA. Ca:11. 3.6.1918,
§ 1; Cb:3 – Cb:4; LauKA. Ca:2. 13.1.1918, § 8; 28.1.1919, § 2; 6.2.1919, § 3;
9.2.1918, § 1; Lauritsalan Sos-Dem. Työväenyhdistys 1902 – 1952, 22 – 23.
[9] LKA. LauKA. Ca:2.
2.2.1919, § 1-5; 14.5.1919, § 2; 28.9.1919, § 2.
[10] Lentävät osastot oli
muodostettu pääosin koulupojista. Etelä-Savon rintamalla nuorimmat heistä
olivat 12 – 13-vuotiaita. Ks. Tikka, 29
[11] Arponen & Tikka 1999,
164, 225 – 226.
[12] LKA. LapKA. Ca:11.
30.11.1916, § 11; RutKA, Ca:1. 14.7.1918, § 1; 18.8.1918, § 1-2. Vuosikertomus
1917 – 1918; Päivärinnan tapauksessa hengissä säilyminen on suoranainen ihme,
sillä hän oli ollut Lappeen vallankumouksellisen kunnallisneuvoston jäsen sekä
Rutolan punakaartin esikuntapäällikkö. Ks. Arponen & Tikka 1999, 111, 164; Tikka 2011, 163.
[13] LKA. KauKA.
Toimintakertomus 1917 – 1918; Arponen & Tikka 1999, 51 – 52, 205 – 206. [14] LKA. JuvKA. Ca:1.
24.11.1918, § 1.
[15] LKA. MusKA. Ca:3.
17.11.1917, § 2; Toimintakertomus 1917 – 1918.
[16] Keskisaari 2006, 10.
Monien kansakoulujen lähes häiriötön toimiminen punaisten
hallussa olleilla alueilla aiheutti epäluuloja sekä opettajia että koulujen
johtokunnan jäseniä kohtaan. Epäluulojen ja syytösten torjumisesta esimerkkinä oheinen
Mustolan koulun johtokunnan lausunto puheenjohtajansa toimista punaisten
pitäessä seudulla valtaa. Annettiin seuraava lausunto koulun puheenjohtajan D.A. Larickin
suhtautumisesta punaiseen hallitukseen. Me allekirjoittaneet Mustolan
kansakoulun johtokunnan jäsenet ja opettajat todistamme täten, että Mustolan
kansakoulun johtokunnan puheenjohtaja , rakennusmestari D. Larick, on
ollessansa Lappeen Mustolan kansakoulun johtokunnassa kokonaan toiminut maan
laillisen hallituksen kannattajana sekä vastustanut punaisen hallituksen
kansakoulualalla esittämiä uudistuksia ja muutoksia.
LKA. MusKA. Ca:3. 22.9.1918, § 2.
[1] Tikka 2011, 170-171.
[4] LKA. LuuKA. Ca:2.
6.1.1918, § 3; 14.3.1918, § 1; 1.4.1918, § 1; 13.5.1918, § 1; 18.6.1918, § 3.
15.10.1917, § 2.
Arponen & Tikka 1999, 295; Thuren hallussa ollut rahasumma ei ollut vähäinen,
sillä Lauritsalan koulun tulo- ja menoarvion loppusumma vuodelle 1919 oli 9400
[7] Tikka 2011, 163
[8] LKA. LauKA. Ca:2.
13.1.1918, § 8; 28.1.1919, § 2; 6.2.1919, § 3; 9.2.1918, § 1; Lauritsalan
Sos-Dem. Työväenyhdistys 1902 – 1952, 22 – 23.
[10] Arponen & Tikka 1999,
[11] LKA. RutKA, Ca:1. 14.7.1918, §
1; 18.8.1918, § 1-2. Vuosikertomus 1917 – 1918; Päivärinnan tapauksessa
hengissä säilyminen on suoranainen ihme, sillä hän oli ollut Lappeen
vallankumouksellisen kunnallisneuvoston jäsen sekä Rutolan punakaartin
esikuntapäällikkö. Ks. Arponen &
Tikka 1999, 111, 164; Tikka 2011, 163.
[12] LKA. KauKA.
Toimintakertomus 1917 – 1918; Arponen & Tikka 1999, 51 – 52, 205 – 206. [13] LKA. JuvKA. Ca:1.
[14] LKA. MusKA. Ca:3.
[15] Keskisaari 2006, 10.
Juvakka,
Kärenkylä,
Luukkaa,
orpolapset,

References: § 62
 § 174
 § 187
 § 3
 § 1
 § 3
 § 1
 § 1
 § 3
 § 1
 § 3
 § 2
 § 4
 § 2
 § 1
 § 2

§ 2

§ 1
 § 8
 § 2
 § 3
 § 1
 § 1
 § 2
 § 2
 § 11
 § 1
 § 1
 § 1
 § 2
 § 2
 § 3
 § 1
 § 1
 § 1
 § 3
 § 2
 § 8
 § 2
 § 3
 § 1
 §
1
 § 1